**Kansallinen fasistipuolue** (ital. *Partito Nazionale Fascista*, lyh. **PNF**) oli italialainen fasistinen puolue, joka toimi vuosina 1921–1943.

Partito Nazionale Fascista on nykyisin ainoa puolue, joka on kielletty Italian perustuslailla. Kielto koskee myös sen kaikkia mahdollisia seuraajia.

Tausta
------

Benito Mussolini muutti puolisotilaallisen Fasci Italiani di Combattimento -järjestönsä puolueeksi 7. marraskuuta 1921. Samana vuonna hän ja 35 muuta fasistia onnistuivat pääsemään Italian parlamenttiin. Etevillä puhujanlahjoillaan Mussolini sai kansansuosiota ja onnistui lisäämään puolueen kannatusta. Puolueen jäsenille tyypillisiä ajatuksia olivat äärimmilleen viety nationalismi, demokratian vastaisuus, antikommunismi, ja niitä se toteutti väkivaltaisin hyökkäyksin vasemmistolaisia järjestöjä ja ammattiliittoja vastaan.

Vallassa
--------

Yhteensä 40 000 puolueen jäsentä marssi Roomaan 28. lokakuuta 1922, jolloin epätoivoinen kuningas Viktor Emanuel III joutui taipumaan ja nimittämään Mussolinin uudeksi pääministeriksi. Aluksi fasistit tekivät yhteistyötä muiden puolueiden kanssa, lukuun ottamatta sosialisteja, joihin fasistit suhtautuivat erittäin vihamielisesti.

Vuonna 1923 Mussolini esitti uuden lain, jolla se puolue, jota kannattaisi vähintään neljäsosa äänestäjistä, saisi kaksi kolmasosaa parlamentin paikoista. Lain avulla PNF:sta tuli ylivoimaisesti Italian suurin puolue. Samana vuonna pidettiin vaalit, jotka osoittautuivat fasisteille täydelliseksi menestykseksi. He lisäsivät kannatustaan uhkailemalla äänestäjiä.

Mussolini otti 3. tammikuuta 1925 itselleen diktaattorin valtuudet, ja vuonna 1928 säädetty laki yhdistettynä parlamentin lakkauttamiseen vaikutti niin, että PNF:sta tuli Italian ainoa laillinen puolue. Vuonna 1930 puolueen eri organisaatioilla oli noin 10 000 000 jäsentä, mikä tarkoitti noin neljännestä koko maan väestöstä.

Diktatuurin loppu
-----------------

Fasistien diktatuuri kesti vuoteen 1943, jolloin Italian jatkuviin sotilastappioihin toisessa maailmansodassa pettynyt fasistien suuri neuvosto kaappasi vallan ja syöksi Mussolinin vallasta. Diktaattorin seuraajaksi valittiin marsalkka Badoglio, jonka johtama uusi hallitus lakkautti fasistipuolueen. Sittemmin Mussolini yritti elvyttää puoluetta Salòn tasavallassa, mutta suunnitelma epäonnistui kun partisaanisissit surmasivat hänet ja liittoutuneet lakkauttivat Salòn tasavallan.

Galleria
--------

* Puolueen lippu.Puolueen lippu.
* Puolueen toimisto Trentossa kuvattuna vuonna 1942.Puolueen toimisto Trentossa kuvattuna vuonna 1942.
* Italian postilaitoksen käyttämä leimasin fasismin aikana, jossa näkyy keskellä PNF:n lyhenne.Italian postilaitoksen käyttämä leimasin fasismin aikana, jossa näkyy keskellä PNF:n lyhenne.

Lähteet
-------

1. ↑  Stanley G. Payne: *A History of Fascism, 1914–1945*, s. 106. Univ of Wisconsin Press, 1995. ISBN 978-0-299-14874-4. Teoksen verkkoversio (viitattu 28.12.2021). (englanniksi)
2. ↑  Dylan Riley: *The Civic Foundations of Fascism in Europe: Italy, Spain, and Romania, 1870–1945*. JHU Press, 2010-03. ISBN 978-0-8018-9427-5. Teoksen verkkoversio (viitattu 28.12.2021). (englanniksi)
3. ↑  Constitution of the Italian Republic (pdf)  2021. Senato della Repubblica. Viitattu 28.12.2021. (englanniksi)
4. ↑  Cronologia del Nazifascismo - 1921 *ANPI*. Viitattu 28.12.2021. (italiaksi)[vanhentunut linkki]
5. 1 2  Italy - The Fascist era  2021. Encyclopædia Britannica. Viitattu 28.12.2021. (englanniksi)
6. ↑  Mussolini founds the Fascist party *HISTORY*.  9.2.2010. Viitattu 28.12.2021. (englanniksi)
7. ↑  Cronologia del Nazifascismo - 1925 *ANPI*. Viitattu 28.12.2021. (italiaksi)[vanhentunut linkki]
8. ↑  Cronologia del Nazifascismo - 1930 *ANPI*. Viitattu 28.12.2021. (italiaksi)[vanhentunut linkki]

Aiheesta muualla
----------------

* Kuvia tai muita tiedostoja aiheesta **Kansallinen fasistipuolue** Wikimedia Commonsissa

* "Mussolinin ja mustapaitojen juhlapäivänä: Fascismi 10-vuotias 28.10.1932", *Hakkapeliitta*, 25.10.1932, nro 43, s. 6, Kansalliskirjaston digitaaliset aineistot.